Beemster

**Beemster** (pronunzja bl-Olandiż: [ˈbeːmstər]) hija muniċipalità fin-Netherlands, fil-provinċja tat-Tramuntana tal-Olanda. Beemster hija l-ewwel hekk imsejjaħ *polder* (art irkuprata) fin-Netherlands li ġie rkuprat minn lag. L-ilma ġie estratt mil-lag permezz ta' mtieħen tar-riħ. Il-Polder ta' Beemster tnixxef matul il-perjodu mill-1609 sal-1612. Ippreserva għalkollox il-pajsaġġ ordnat sew tiegħu magħmul minn għelieqi, toroq, kanali, digi u insedjamenti, organizzati f'konformità mal-prinċipji klassiċi u Rinaxximentali tal-ippjanar. Grilja ta' kanali ġiet ippjanata b'mod parallel ma' grilja ta' toroq. Il-grilji huma kontrobbilanċjati: il-kanali l-kbar tal-ilma jinsab madwar kilometru 'l barra mit-toroq il-kbar.

## Distretti
Il-muniċipalità ta' Beemster tikkonsisti mill-erba' distretti li ġejjin:

* Middenbeemster
* Noordbeemster
* Westbeemster
* Zuidoostbeemster

### Topografija

## Storja

Għall-ħabta tat-800 W.K., iż-żona tal-muniċipalità moderna ta' Beemster kienet miksija bil-pit f'torbiera mistagħdra. L-isem "Beemster" oriġina minn "Bamestra", l-isem ta' xmara żgħira fl-inħawi. Fil-perjodu bejn l-1150 u l-1250, it-tħaffir għall-pit mill-bniedem, u l-maltempati bl-għargħar, kabbru x-xmara żgħira f'"baħar intern", jiġifieri lag b'kollegament miftuħ maz-Zuiderzee. Għall-ħabta tal-1605, l-investituri privati bdew id-drenaġġ tal-lag ta' Beemster. Fl-1610, id-drenaġġ kien kważi tlesta għalkollox, iżda l-lag reġa' mtela' bl-ilma minħabba li nkisret waħda mid-digi taz-Zuiderzee. Ġie deċiż li d-diga b'għamla ttundjata tiġi mkabbra sa metru għoli 'l fuq mill-bqija tal-pajsaġġ. Fl-1612, il-*polder* tnixxef u l-art ġiet diviża fost l-investituri. Fil-jiem bikrin tal-*polder*, il-bdiewa okkupaw l-artijiet biex ikabbru l-għelejjel meħtieġa għall-vjaġġi twal bil-baħar imwettqa mill-VOC lejn l-Indji tal-Lvant. Inzerta li r-raba' tant kienet għammiela li l-proġett dak iż-żmien tqies bħala suċċess ekonomiku, f'kuntrast ma' pereżempju l-Heerhugowaard. Fl-1999, il-Polder ta' Beemster kollu żdied fil-lista tas-Siti ta' Wirt Dinji tal-UNESCO.Fil-Polder ta' Beemster hemm il-kooperattiva ta' CONO Kaasmakers, il-produtturi tad-ditta tal-ġobon "Beemster". Din il-kooperattiva ġiet iffurmata fl-1901 sabiex jiġi prodott il-ġobon mill-ħalib tal-baqar li kienu jirgħu fil-Polder ta' Beemster. Illum il-ġurnata l-ġobon Beemster jinbiegħ fl-Ewropa kollha, kif ukoll fl-Istati Uniti, fil-Kanada, fil-Ġappun u fiċ-Ċina.

## Sit ta' Wirt Dinji
Il-Polder ta' Beemster (bl-Olandiż: *Droogmakerij de Beemster*) ġie ddeżinjat bħala Sit ta' Wirt Dinji tal-UNESCO fl-1999 minħabba r-rilevanza storika tiegħu u minħabba li l-ippjanar oriġinali tas-sit għadha kważi intatta għalkollox.

Il-valur universali straordinarju tas-sit ġie rrikonoxxut abbażi ta' tliet kriterji tal-għażla tal-UNESCO: il-**kriterju (i)** "Rappreżentazzjoni ta' kapulavur frott il-kreattività tal-bniedem"; il-**kriterju (ii)** "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; u l-**kriterju (iv)** "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem".

Minbarra l-Polder ta' Beemster hemm ukoll ħames fortizzi li huma parti minn Sit ta' Wirt Dinji tal-UNESCO ieħor magħruf bħala l-Linji tal-Ilma Difensivi Olandiżi.

## Gvern lokali
Il-kunsill muniċipali ta' Beemster għandu 13-il siġġu, li ġew maqsumin kif ġej mill-1982:

Mill-1 ta' April 2020, is-sindku hija Karen Heerschop.

## Nies notevoli

* Carel Fabritius (1622-1654): pittur Olandiż
* Barent Fabritius (1624-1673): pittur Olandiż
* Johannes Fabritius (1636–1693): pittur Olandiż tal-Epoka tad-Deheb
* Reverendu Nanne Zwiep (1894–1942): mexxej spiritwali tal-Knisja Riformata Olandiża
* Harry Droog (twieled fl-1944): qaddief Olandiż irtirat li kkompeta fil-Logħob Olimpiku tas-Sajf tal-1968
* Erik Postma (1953-2002): politiku Olandiż u eks sindku ta' Beemster mill-1998

## Referenzi